2021. gada 15. jūnijā Noteikumi Nr. 381

Rīgā (prot. Nr. 48 2. §)

**Valsts aizsardzības mācības nometņu organizēšanas un darbības kārtība**

Izdoti saskaņā ar

Valsts aizsardzības mācības un Jaunsardzes

likuma 5. panta pirmo daļu

**I. Vispārīgie jautājumi**

1. Noteikumi nosaka valsts aizsardzības mācības nometnes (turpmāk – nometne) organizēšanas un darbības kārtību.

2. Nometnē izglītojamie brīvprātīgi apgūst aizsardzības ministra apstiprinātu interešu izglītības programmu, kas papildina valsts aizsardzības mācības priekšmetā apgūtās zināšanas, prasmes un vērtības.

3. Nometni organizē pēc katra valsts aizsardzības mācības priekšmeta apgūšanas gada.

4. Pretendēt uz dalību nometnē var izglītojamais, kurš izglītības iestādē vidējās izglītības programmā apgūst valsts aizsardzības mācības priekšmetu, attiecīgajā mācību gadā saņēmis gada vērtējumu, kas nav zemāks par četrām ballēm, un ievēro Izglītības likumā noteiktos izglītojamā pienākumus. Uz dalību nometnē, kura tiek organizēta pēc otrā valsts aizsardzības mācības apgūšanas gada, var pretendēt izglītojamais, kurš ieguvis apliecību par dalību nometnē pēc pirmā valsts aizsardzības mācības apgūšanas gada. Pieteikumu dalībai nometnē izglītojamais iesniedz jaunsargu instruktoram – valsts aizsardzības mācības skolotājam savā izglītības iestādē.

5. Pretendentu atlasi nometnei veic Jaunsardzes centra direktora noteiktajā kārtībā.

6. Nometnes organizēšanā un darbības nodrošināšanā var iesaistīt jaunsargu instruktoru palīgus. Jaunsargu instruktoru palīgi darbojas jaunsargu instruktoru tiešā vadībā un uzraudzībā.

**II. Nometnes organizētājs un tā pienākumi**

7. Nometni organizē Jaunsardzes centrs.

8. Pirms nometnes darbības uzsākšanas Jaunsardzes centrs:

8.1. nosaka nometnes norises vietu un vienojas par attiecīgā infrastruktūras objekta lietošanas kārtību ar tā tiesisko valdītāju;

8.2. nodrošina aizsardzības ministra pavēles izdošanu par nometnes organizēšanu. Pavēlē nosaka nometnes norises laiku un vietu, personālu, kā arī uzdevumus nometnes sagatavošanai un to izpildes termiņus;

8.3. norīko nometnes vadītāju un nometnes vadības grupas sastāvu;

8.4. norīko nometnes organizēšanā un darbībā iesaistīto personālu un atbilstoši nepieciešamībai organizē personāla apmācību;

8.5. nosaka, vai nometnes organizēšanā un darbības nodrošināšanā iesaistāmi jaunsargu instruktoru palīgi;

8.6. nosaka rīcību un ziņošanas kārtību ārkārtējās situācijās;

8.7. informē valsts aizsardzības mācības priekšmeta izglītojamos par nometni un pieteikšanās kārtību dalībai tajā;

8.8. apstiprina nometnes iekšējās kārtības un drošības noteikumus un iepazīstina ar tiem izglītojamos. Informāciju par rīcību ārkārtējās situācijās izvieto labi redzamā vietā;

8.9. izveido nometnes žurnālu (pielikums), kurā izglītojamie parakstās par iepazīšanos ar nometnes iekšējās kārtības un drošības noteikumiem;

8.10. ar izglītojamo vai nepilngadīga izglītojamā likumisko pārstāvi slēdz līgumu par dalību nometnē. Līgumā nosaka izglītojamā, likumiskā pārstāvja un organizētāja tiesības un pienākumus. Līgumu par dalību nometnē neslēdz, ja izglītojamais ir jaunsargs un ar viņu vai viņa likumisko pārstāvi noslēgts un ir spēkā līgums par dalību Jaunsardzē;

8.11. informē Neatliekamās medicīniskās palīdzības dienestu par plānoto nometnes norisi.

9. Nometnes darbības laikā Jaunsardzes centrs nodrošina:

9.1. aizsardzības ministra apstiprinātās interešu izglītības programmas īstenošanu;

9.2. izglītojamo drošību, veselības un dzīvības aizsardzību;

9.3. vismaz vienu Jaunsardzes centra darbinieku uz 10 izglītojamiem;

9.4. pirmo palīdzību, kā arī neatliekamo medicīnisko palīdzību (Jaunsardzes centram ir noslēgta vienošanās ar ārstniecības personu par medicīnisko pakalpojumu sniegšanu nometnes laikā, bet augstas bīstamības nodarbību laikā un tādu nodarbību laikā, kurās tiek šauts ar mazkalibra ieročiem, nometnes norises vietā atrodas vismaz neatliekamās medicīniskās palīdzības ārsta palīga brigāde);

9.5. izglītojamo un nometnes darbības nodrošināšanā iesaistīto jaunsargu instruktoru palīgu ēdināšanu;

9.6. higiēnas prasību ievērošanu;

9.7. formas tērpus izglītojamiem;

9.8. mācībām, atpūtai, sportam, ēšanai, personīgās higiēnas ievērošanai un gulēšanai nepieciešamās telpas (var tikt izmantotas teltis), kā arī telpu īslaicīgai izglītojamā izolācijai infekcijas slimību laikā;

9.9. kontakttālruni ģimenes locekļu saziņai ar izglītojamo.

10. Pēc nometnes programmas apgūšanas Jaunsardzes centrs izsniedz izglītojamam apliecību. Pēc pieprasījuma Jaunsardzes centrs izsniedz jaunsargu instruktora palīgam izziņu par veiktajiem uzdevumiem un to apjomu.

11. Katru gadu līdz 1. novembrim Jaunsardzes centrs apkopo un izvērtē nometņu rezultātus un iegūto pieredzi un ziņo par to aizsardzības ministram.

**III. Nometnes dalībnieku drošība**

12. Nometnē piemēro normatīvajos aktos par drošību Jaunsardzes centra organizētajās nodarbībās un pasākumos noteikto kārtību.

13. Jaunsardzes centrs veic risku pārvaldības procedūru, lai identificētu iespējamos riskus, un izvērtē:

13.1. nometnes norises vietu un vidi;

13.2. plānotās nodarbības un citas aktivitātes;

13.3. materiāltehniskos līdzekļus;

13.4. izglītojamo iepriekšējo sagatavotību un citus faktorus, kas varētu ietekmēt izglītības procesu;

13.5. plānoto darba organizāciju nometnē;

13.6. iepriekš organizētajos pasākumos gūto pieredzi.

14. Jaunsardzes centrs veic pasākumus risku mazināšanai un novēršanai un atbilstoši normatīvajiem aktiem par drošību Jaunsardzes centra organizētajās nodarbībās un pasākumos nosaka katras plānotās nodarbības pieļaujamo riska līmeni. Noteikto riska līmeni nometnes laikā aizliegts pazemināt. Ļoti augsta riska nodarbības nometnēs īstenot aizliegts.

15. Jaunsardzes centrs nodrošina personālu un materiāltehniskos līdzekļus atbilstoši nodarbības riska līmenim.

16. Katrai nodarbībai nometnes vadītājs norīko nodarbības vadītāju. Nodarbības vadītājam nodrošina mobilo saziņas līdzekli un pirmās palīdzības aptieciņu.

17. Pirms katras nodarbības tās vadītājs iepazīstina dalībniekus ar nodarbības drošības noteikumiem. Izglītojamais drošības instruktāžas veidlapā ar parakstu apliecina, ka ir iepazinies ar nodarbības drošības noteikumiem.

18. Nometnes vadītājs norīko par drošību brīvajā laikā atbildīgās personas un nodrošina viņas ar mobilo saziņas līdzekli un pirmās palīdzības aptieciņu.

19. Nodarbības vadītājs vai par drošību brīvajā laikā atbildīgā persona saskaņā ar nometnes iekšējās kārtības noteikumiem pakļautības kārtībā nekavējoties ziņo par nelaimes gadījumu.

20. Ārkārtējās situācijās nodarbības vadītājs vai par drošību brīvajā laikā atbildīgā persona nekavējoties aptur attiecīgo nodarbību vai aktivitāti un noteiktajā kārtībā ziņo par notikušo. Nodarbību vai aktivitāti var atsākt īstenot tikai ar Jaunsardzes centra direktora atļauju.

**IV. Nometnes vadītāja un nometnes dalībnieku pienākumi**

21. Nometni vada Jaunsardzes centra direktora norīkots Jaunsardzes centra darbinieks, kuram ir nometnes vadītāja apliecība.

22. Nometnes vadītājs:

22.1. pirms nometnes darbības uzsākšanas pārliecinās par visa nometnes darbībā iesaistītā personāla atbilstību nometnes organizēšanai noteiktajām prasībām, kā arī iepazīstina personālu ar nometnes iekšējās kārtības un drošības noteikumiem;

22.2. vada nometnes darbu;

22.3. organizē nometnes darbībā iesaistītā personāla ikdienas sanāksmes;

22.4. katru dienu Jaunsardzes centra direktora noteiktajā laikā un veidā sniedz Jaunsardzes centram informāciju par nometnes norisi;

22.5. nekavējoties informē Jaunsardzes centra vadību, nepilngadīga izglītojamā likumiskos pārstāvjus un operatīvos dienestus, ja ir apdraudēta izglītojamā veselība vai dzīvība;

22.6. ir atbildīgs par nometnes materiāltehnisko līdzekļu uzskaites un aprites atbilstību Jaunsardzes centra noteiktajai kārtībai;

22.7. divu nedēļu laikā pēc nometnes noslēguma nodrošina ziņojuma sagatavošanu Jaunsardzes centra vadībai par nometnes norisi.

23. Izglītojamais vai nepilngadīgā izglītojamā likumiskais pārstāvis, slēdzot šo noteikumu 8.10. apakšpunktā minēto līgumu par dalību nometnē, iesniedz šādus dokumentus:

23.1. aizpildītu anketu, kurā norādīta šāda informācija par izglītojamo:

23.1.1. dzimšanas datums un personas kods;

23.1.2. faktiskā dzīvesvieta;

23.1.3. likumisko pārstāvju vārds, uzvārds, personas kods un kontakttālrunis;

23.1.4. peldētprasme;

23.1.5. informācija, ja izglītojamā veselības aprūpe tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā;

23.1.6. cita būtiska informācija par izglītojamo;

23.2. ne agrāk kā trīs mēnešus pirms nometnes darbības uzsākšanas izsniegtu ģimenes ārsta vai ārstējošā ārsta izziņu vai tās kopiju (oriģinālu uzrādot, ierodoties nometnē) par izglītojamā veselības stāvokli un rekomendācijām (izņemot gadījumu, ja izglītojamā veselības aprūpe tiek uzraudzīta normatīvajos aktos par sportistu un bērnu ar paaugstinātu fizisko slodzi veselības aprūpi un medicīnisko uzraudzību noteiktajā kārtībā).

24. Izglītojamie ievēro nometnes iekšējās kārtības un drošības noteikumus.

Ministru prezidents A. K. Kariņš

Ministru prezidenta biedrs,

aizsardzības ministrs A. Pabriks